Бөрйән, Күгәрсен һәм Көйөргәҙе райондары биләмәһен үҙ эсенә алған «Бөрйән» туристик кластерын үҫтереү һорауҙары буйынса Башҡортостан Башлығы вазифаһын ваҡытлыса башҡарыусы Радий Хәбиров «Юлбарыҫ» яуаплығы сикләнгән йәмғиәт директоры Марс Юлбарыҫов менән фекер алышты. Иҫке Собханғол ауылында уның тарафынан 50 кешегә иҫәпләнгән ҡунаҡхана төҙөлгән. Артабан да туристик база, ҡунаҡханалар, күңел асыу инфраструктураһын төҙөү планы бар. Эшҡыуар билдәләүенсә, кластерҙы үҫтереү урынға инвестициялар йәлеп итергә ярҙам буласаҡ. Бынан тыш республика халҡы һәм ҡунаҡтарына яңы кимәлдәрге комплекслы туристик продукт тәҡдим итергә мөмкинлек асасаҡ.